T L A Č O V Á S P R Á V A

**Titul výstavy:**  Fragmenty trampskej osady   
**Vystavujúci autor:** Michal Machciník **Miesto konania:** Synagóga – Centrum súčasného umenia - veže, Galéria Jána Koniarka v Trnave, Halenárska 2, Trnava  
**Kurátor:**  Vladimír Beskid  
**Otvorenie výstavy:** 29.6.(Št) 2023 o 18:00

Galéria Jána Koniarka uskutoční v Trnave prvú samostatnú výstavu mladého slovenského umelca Michala Machciníka (1989). Dlhodobo vytvára výskumno-umelecký program záujmu o prírodu, naturálie a post-klasickú vedu. Ide o vlastný skulpturálny archív, nájdené lesné predmety a fosílie, odliatky dutín po ďatľovi, záznamy času a ľudské produkty. V tomto duchu pripravil silné vizuálne prostredie, ktoré ovplyvnil americký beatnik a environmentalista, tulák a aktivista Gary Snyder (1930). Ten rozpracoval tzv. filozofiu divočiny, v ktorej spájal duchovné aspekty prírody, indiánskeho chápania sveta, budhistickej filozofie a sociálnej kritiky západnej civilizácie. Aj Machciník v priestore veži prináša „Fragmenty trampskej osady“, teda hľadanie ciest spolunažívania so živou prírodou a vytváraním osobných „chodníkov“ s vnútornou citlivosťou.

Nad hlavami sa vznášajú Návrhy na trampskú vlajku (s podtitulom Kanál správ z okraja spoločnosti) – to sú digitálne printy rozličných nápisov, odkazov či pozdravom, vyryté na kôre stromov. Nosiče týchto imaginárnych vlajok tvoria oholené borovicové vianočné stromy. Základom celého audio-vizuálneho prostredia tvorí „Bivak starého trampa“ (2013-23) - záznam a rekonštrukcia nájdeného bivaku na Diviačej lúke v autentickom sadrovom odliatku spolu so zemou, hlinou, lístím, úlomkami skla a pod. Situácia je sprevádzaná 20 minútovým audiozáznamom textov Garyho Snydera (Miesto v priestore, 2002) a osobitou „Trampskou kaplnkou – sakrálnym miestom pre kamennú soľ “ v kombinácii materiálov (kovová konštrukcia, drevo, plast, časť pneumatiky, soľ). Vytvorené prostredie umocňujú dva ústredné objekty – modlitebné barely, vo vnútri ktorých zaznievajú paralelne Ježišova modlitba a budhistická Medvedia sútra (audiomix: spolupráca Boris Sirka a Jakub Píšek). V pozadí beží video z trampskej osady „Dharmoví tuláci“. Machciníkové prostredie reflektuje voľne parafrázované Snyderove slová – je možné žiť a neubližovať; je podstatnejšia cesta, než cieľ; podstatnejšia poetika miesta než štátu a pod. Intermediálna inštalácia „starého“ trampa tak tvorí vstupnú bránu do divočiny lesa, mýtov a ľudského vnútra...

Michal Machciník už spolupracoval s GJK na predošlých projektoch (účasť na akcii mladého umenia Skúter V roku 2022; dielo v stálej expozícii Jána Koniarek a figurálne tendencie, 2023; účasť na európskom projekte Re:use a realizácia diela na Islande v roku 2023). Výstava potrvá do 10. septembra 2023.

Mgr. art. Michal MACHCINÍK ArtD. (nar. 1989 v Košiciach), žije a tvorí v Košiciach. Vzdelanie: 2009-2015 – Katedra výtvarných umení a intermédií Fakulty umení TU v Košiciach (Ateliér slobodnej kreativity prof. Juraja Bartusza); následne doktorandské štúdium na FU TU Košice (2016-2020). Individuálne výstavy (výber): 2023 – Subfosílny obrat, Oravská galéria Dolný Kubín; 2022 – Organické štruktúry, TECHNICOM Košice; 2020 - Wunderkammer, Múzeum V. Löfflera Košice; 2019 – Miesto nálezu, Renesančná zvonica Málinec; 2018 – NEOFYT, Priestor pre interaktívnu kultúru Spišský Hrhov; viac info na: www.michalmachcinik.com